Návrh
OPATRENIE

Národnej banky Slovenska 
z ............ 2026, 
ktorým sa mení a dopĺňa opatrenie Národnej banky Slovenska z 29. marca 2022 č. 1/2022 o predkladaní výkazov pobočkou zahraničnej poisťovne a pobočkou zahraničnej zaisťovne

Národná banka Slovenska podľa § 65 ods. 5 a § 79 ods. 11 zákona č. 39/2015 Z. z. o poisťovníctve a o zmene a doplnení niektorých zákonov (ďalej len „zákon o poisťovníctve“) a § 35 ods. 2 zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov ustanovuje:
Čl. I
1. V úvodnej vete sa za slovo „podľa“ vkladajú slová „§ 65 ods. 5 a“.
2. § 5 ods. 2 znie nasledovne:
„(2) V súvahe pobočky sa uvádzajú len disponibilné aktíva.“ 
3. § 5 ods. 6 znie nasledovne:
„(6) Pri výpočte vlastných zdrojov pobočky sa zohľadnia len disponibilné aktíva pobočky, ktoré sú dostupné na rozdelenie v prípade likvidácie zahraničnej poisťovne alebo zahraničnej zaisťovne na účely úhrady poistných plnení voči poistníkom pobočky a prednostných pohľadávok pobočky.“ 
4. V § 5 sa za odsek 6 vkladajú nové odseky 7 a 8, ktoré znejú: 
„(7) Za disponibilné aktíva pobočky sa považujú: 
a) aktíva určené na krytie technických rezerv podľa § 37a zákona o poisťovníctve alebo
b) aktíva, ktoré sú dostupné na účely úhrady prednostných pohľadávok pobočky a poistných plnení voči poistníkom pobočky, ktoré majú prednosť pred všetkými ostatnými pohľadávkami.
(8) Pri posudzovaní kritéria podľa odseku 7 písm. b) sa zohľadňujú najmä:
a) rýchlosť a jednoduchosť, s akou sa aktíva pobočky môžu previesť mimo jurisdikciu Národnej banky Slovenska a EÚ pred začatím likvidácie alebo konkurzu zahraničnej poisťovne alebo zahraničnej zaisťovne;
b) miera, v akej sa aktíva pobočky môžu použiť na vyrovnanie iných záväzkov ako poistných plnení pobočky pred začatím konania týkajúceho sa likvidácie alebo konkurzu zahraničnej poisťovne alebo zahraničnej zaisťovne;
c) spôsob, akým zahraničná poisťovňa alebo zahraničná zaisťovňa vykonáva kontrolu nad operáciami pobočky, a to, či túto kontrolu uplatňujú osoby zodpovedné za operácie pobočky na rozdiel od osôb, ktoré majú zodpovednosť za iné operácie zahraničnej poisťovne alebo zahraničnej zaisťovne;
d) riziko, že záväzky pobočky nesúvisia s pohľadávkami poistníkov v rámci EÚ, takže fungujú ako mechanizmus pre nesprávne alebo inak nevhodne vykonaný prevod aktív pobočky na iného veriteľa zahraničnej poisťovne alebo zahraničnej zaisťovne, člena rovnakej skupiny alebo tretiu stranu na úkor poistníkov v EÚ;
e) možnosti zahraničnej poisťovne alebo zahraničnej zaisťovne použiť aktíva pobočky na iné účely než na uspokojovanie záväzkov pobočky vyplývajúce zo zmluvných vzťahov medzi zahraničnou poisťovňou alebo zahraničnou zaisťovňou a tretími stranami;
f) účinky konkrétnych právnych požiadaviek na použitie aktív pobočky na iné účely než na uspokojovanie záväzkov pobočky;
g) daňové znevýhodnenie alebo zvýhodnenie zahraničnej poisťovne alebo zahraničnej zaisťovne vyplývajúce z použitia aktív pobočky na iné účely než na uspokojovanie záväzkov pobočky a
h) devízové obmedzenia, ktoré môžu mať vplyv na použitie aktív pobočky na iné účely než na uspokojovanie záväzkov pobočky.“ 
Doterajšie odseky 7 až 11 sa označujú ako odseky 9 až 13.

Čl. II
	Toto opatrenie nadobúda účinnosť 30. januára 2027.


Peter Kažimír 
v. r. guvernér

